钦定古今图书集成/明伦汇编/家范典/第062卷 > 北齐颜氏家训 > 《兄弟篇》
## 钦定古今图书集成/明伦汇编/家范典/第062卷 > 北齐颜氏家训 > 《兄弟篇》

“夫有人民而后有夫妇，有夫妇而后有父子，有父子
而后有兄弟，一家之亲，此三者而已矣。”自兹以往，至
于九族，皆本于三亲焉，故于人伦为重者也，不可不
笃。兄弟者，分形连气之人也。方其幼也，父母左提右
挈，前襟后裾，食则同案，衣则传服，学则连业，游则共
方，虽有悖乱之人，不能不相爱也。及其壮也，各妻其
“妻，各子其子”，虽有笃厚之人，不能不少衰也。娣姒之
比兄弟，则疏薄矣。今使疏薄之人，而节量亲厚之恩，
犹方底而圆盖，必不合矣。唯友悌深至，不为傍人之
所移者免夫。

二亲既殁，兄弟相顾，当如形之与影，声之与响，爱先
人之遗体，惜己身之分气，非兄弟何念哉！“兄弟之际，
异于他人，望深则易怨，他亲则易弭。譬犹居室，一穴
则塞之，一隙则涂之”，则无颓毁之虑。如雀鼠之不恤，
风雨之不防，壁陷楹沦，无可救矣。“仆妾之为雀鼠，妻
子之为风雨”，甚哉！

兄弟不睦，则子侄不爱，子侄不爱，则群从疏薄，群从
疏薄则僮仆为仇敌矣。如此则“行路皆踖其面而蹈
其心”，谁救之哉？人或交天下之士，皆有欢爱，而失敬
于兄者，何其能多而不能少也？人或将数万之师，得
其死力，而失恩于弟者，何其能疏而不能亲也？
人之事兄不可不同于事父，何为爱弟不及爱子乎？
是反照而不明也。